Glitter: Οι SOS κανόνες για όμορφο, λαμπερό δέρμα!
1. Αγάπησε τον εαυτό σου όπως είναι
Και συμφιλιώσου με την ιδέα ότι μεγαλώνεις. Αγνόησε για λίγο τις ατέλειές σου και αναγνώρισε τα χαρακτηριστικά που σε καθιστούν ξεχωριστή. Μόνο έτσι θα εκτιμήσεις τη μοναδική ομορφιά σου.
2. Χάρισε στον εαυτό σου την περιποίηση που του αξίζει τουλάχιστον μία φορά την εβδομάδα. Κανόνισε το ραντεβού σου με την ειδικό για μανικιούρ, χτένισε τα μαλλιά σου στο κομμωτήριο ή αγόρασε ένα καινούργιο κραγιόν. Δε συνιστά πολυτέλεια το να «κακομαθαίνεις» τον εαυτό σου πού και πού. Άλλωστε αυτές οι μικρές λεπτομέρειες σου βελτιώνουν τη διάθεση και σου προσφέρουν λάμψη και αναζωογόνηση.
3. Θέσε σε προτεραιότητα τη φροντίδα της επιδερμίδας σου. Δε χρειάζεται να παρουσιάσει προβλήματα το δέρμα σου (ξηρότητα ή ακμή) για να του δώσεις την απαραίτητη προσοχή. Η διαδικασία καθαρισμού του με ένα ευωδιαστό προϊόν και, στη συνέχεια, η ενυδάτωσή του με μια βελούδινη κρέμα ξανανιώνει την επιδερμίδα, ενεργοποιεί τα κύτταρα και δημιουργεί μια αίσθηση γενικής ευφορίας.
4. Καθάρισε οπωσδήποτε το δέρμα σου πριν κοιμηθείς, όσο κουρασμένη κι αν είσαι.
Το μεικ απ που μένει στην επιδερμίδα κατά τη διάρκεια του ύπνου φράζει τους πόρους και δεν της προσφέρει τίποτε άλλο παρά θαμπή και κουρασμένη όψη το επόμενο πρωί.
5. Διώξε το ξηρό, θαμπό δέρμα.
Ο πιο γρήγορος τρόπος είναι η απαλή απολέπιση, που απομακρύνει τα νεκρά κύτταρα από την επιφάνεια της επιδερμίδας επιτρέποντας στα νεότερα να αποκαλυφθούν και να της χαρίσουν βελούδινη υφή και όψη.
6. Τέλος στα ενοχλητικά σπυράκια. Καθάρισε εκείνες τις περιοχές του σώματος στις οποίες συνήθως εμφανίζονται (ώμοι, πλάτη κ.λπ.) με ένα σαπούνι ειδικό για ακμή ή με υγρά μαντιλάκια που περιέχουν σαλικυλικό οξύ. Η τακτική χρήση τους θα διατηρεί την επιδερμίδα σου καθαρή και λεία.
7. Εντόπισε τις ανάγκες της επιδερμίδας σου. Εάν παρουσιάζει ευαισθησία, απόφυγε τα αρωματικά αντιβακτηριδιακά προϊόντα, καθώς και τα deodorant που θα το ερεθίσουν, αναζητώντας μόνο αγνά προϊόντα με τις ενδείξεις «για ευαίσθητο δέρμα» και «χωρίς άρωμα». Για την αποσμητική σου προστασία, διάλεξε ένα προϊόν φιλικό στο δέρμα που καταπραΰνει την επιδερμίδα από τις εξωτερικές «επιθέσεις».
8. Κατανάλωσε τροφές πλούσιες σε αντιοξειδωτικά στοιχεία και λιπαρά οξέα Ω-3.
Τα ανοιχτόχρωμα ξινά φρούτα, τα βατόμουρα, τα πορτοκάλια και τα κόκκινα λαχανικά είναι πλούσια σε αντιοξειδωτικά στοιχεία, που, σύμφωνα με τους ειδικούς, ευθύνονται για την καλή ποιότητα της επιδερμίδας. Ο σολομός, ο τόνος και τα καρύδια περιέχουν λιπαρά οξέα που διατηρούν την επιδερμίδα ενυδατωμένη και απαλή. Μια υγιεινή διατροφή, που περιλαμβάνει ποικιλία βιταμινών, πρωτεΐνες, φυτικές ίνες και καλά λιπαρά (Ω-3), είναι πιο σημαντική από οποιοδήποτε μεμονωμένο συστατικό.